Video: Pluimbal-spanmaats swaai appels | Maroela Media
Bodin Issara en Maneepong Jongjit
‘n Video van die voorval volg onderaan die berig. Die Pluimbal Wêreldfederasie sal ŉ ondersoek doen ná ŉ onderonsie wat Sondag tussen twee voormalige spanmaats by Kanada se dubbelspelfinaal uitgebreek het.
Bodin Issara van Thailand het sy landgenoot, Maneepong Jongjit, tot in ŉ ander baan gejaag en hom glo ŉ hele paar keer geslaan.
Issara is weggelei en moes deur afrigters en personeel van die toernooi vasgehou word terwyl sy spanmaat, Pakkawat Vilailak, Jongjit, wat toe nie meer sy hemp aangehad het nie, weggelei het. Issara moes twee steke kry en voer aan Jongjit het hom met ŉ pluimbalraket geslaan. Die twee het glo reeds ŉ waarskuwing van die skeidsregter ontvang ná ŉ woordewisseling.
Jongjit en sy spanmaat, Nipitphon Puangpuapech, ook van Thailand, het die toernooi gewen nadat Issara ŉ swartkaart ontvang het.
“Die voorval sal deur die BWF ondersoek word,” het die federasie in ŉ verklaring gesê.
Jongjit en Issara is onder die top pluimbal-atlete en het as spanmaats die kwarteindrondte by die 2012 Olimpiese Spele gehaal. Issara het egter in Januarie uitgetree om glo na sy siek ma om te sien, maar het gou weer saam met ŉ ander spanmaat begin deelneem.
bakleiery kanada Thailand